钦定古今图书集成/明伦汇编/氏族典/第411卷 > 《廖用贤尚友录》 > 杜根
## 钦定古今图书集成/明伦汇编/氏族典/第411卷 > 《廖用贤尚友录》 > 杜根

按《后汉书杜根传》：“根字伯坚，颍川定陵人也。父安，位
至巴郡太守。根性方实，永初元年，举孝廉，为郎中。时
和熹邓后临朝，权在外戚，根以安帝年长，宜亲政事，
乃与同时郎上书直谏。太后大怒，收执根等，令盛以
缣囊，于殿上扑杀之。执法者以根知名，私语行事人，
使不加力。既而载出城外，根得苏。太后使人检视，根”
遂诈死，三日，目中生蛆，因得逃窜，为宜城山中酒家
保积十五年。及邓氏诛，下诏录其子孙，根方归乡里。
征诣公车，拜侍御史。顺帝时，稍迁济阴太守，去官还
家，卒。